open-index/open-wikipedia-markdown huggingface dataset:
Screen Australia

**Screen Australia** היא סוכנות רשמית שהקימה הממשלה הפדרלית של אוסטרליה, עבור קידום תעשיית הקולנוע והטלוויזיה האוסטרלית. הגוף הוקם בשנת 2008 מכח החוק 'Screen Australia Act 2008'. הסוכנות תומכת בפיתוח, הפקה, קידום והפצה של הסיפור האוסטרלי, ובתיעוד התוכן הקולנועי שנוצר במדינה.
## היסטוריה ותפקידים
ב-2008 נחקק החוק 'Screen Australia Act 2008' המספק מידע ופרטים אודות המטרות, האמצעים והסמכויות של הסוכנות. על פי החוק, תפקידי הגוף הם:(a) תמיכה וקידום של פיתוח יצירות מקוריות מאד, חדשניות, ויציבות מסחריות בתעשיית המסך האוסטרלית.

(b) תמיכה או התערבות ב:

(i) פיתוח, הפקה, קידום והפצה של תוכניות אוסטרליות

(ii) הבטחת גישה לתוכניות אוסטרליות ואחרות

(c) תמיכה וקידום של פיתוח תרבות המסך (screen culture) באוסטרליה

(d) לקיחת אחריות על כל תפקיד אחר שיוטל עליו בחוקב-1 ביולי 2008 אוחדו הגופים Australian Film Commission , Film Finance Corporation Australia  ו-Film Australia Limited  לגוף אחד בשם Screen Australia.

## שירותים והנהלה
הסוכנות משקיעה ישירות בסרטים, טלוויזיה, כותרים אינטרנטיים, ומשחקים אוסטרליים, ומציעה מספר תוכניות מימון ליוצרים אוסטרליים מותאמות תחומים, דרך המחלקהScreen' Australia’s First Nations Department'. לגוף גם מחלקה ילידית בשם 'Screen Australia's Indigenous Department', התומכת ביוצרים אבוריג'ינים ותושבי מצר טורוס, והמימון דרכה ניתן רק במקרה בו יש בפרויקט המבוקש תפקיד מפתח (כמו במאי, יוצר או מפיק) אותו מאייש אדם ממוצא אבוריג'יני או ממצר טורוס.

הסוכנות מייצגת את תעשיית המסך האוסטרלית ברחבי העולם, כולל בשווקים, פרסים גדולים ופסטיבלים. הגוף עוקב אחר בריאות תעשיית המסך האוסטרלית, בהתבסס על מאגר המידע החופשי שבנה "**The Screen Guide**" המכיל מידע כמו צוות, יוצרים, חברות הפקה, סוכני מכירות, פרסים, ועוד, הנוגעים לכותרי-מסך אוסטרליים (קולנוע, טלוויזיה, משחקי מחשב). על פי הסוכנות, צוותה "מנסה לכלול את כל הכותרים הארציים שהופקו"

הסוכנות מפעילה גם את האתר "**ScreenNews**", המספק כתבות, מקורות מידע חופשיים בנושאי תעשיית המסך האוסטרלית.

נכון ל-2023, המנכ"ל של Screen Australia הוא גרים מייסון, וראש תחום התוכן היא גריין ברנסדון. יו"ר הדירקטוריון של הגוף הוא ניקולס מור.

## קישורים חיצוניים

* 
* 

## הערות שוליים

קטגוריה:קולנוע באוסטרליה
אזור עירוני

ממוזער|320px|אזורים עירוניים שהכילו לפחות מיליון תושבים נכון לשנת 2020
**אזור עירוני** הוא יישוב בעל צפיפות אוכלוסין גבוהה ותשתית בנויה היטב. בארצות הברית האזורים העירוניים נחשבים לאזורי הליבה של המטרופולינים כאשר הם מכילים מעל ל-50,000 תושבים.

האזורים העירוניים נוצרים בהדרגה כתוצאה מתהליך עיור מתמשך הכרוך במעבר של אוכלוסייה מיישובים כפריים ליישובים עירוניים, ולעיתים רבות חוקרים מסווגים את אותם האזורים גם כערים, עיירות, אגד ערים או פרוורים. בתחום מחקר העירוניות, המונח "אזור עירוני" מנוגד למונח אזורים כפריים. בתחומי המחקר סוציולוגיה עירונית ואנתרופולוגיה עירונית, המונח "אזור עירוני" מנוגד למונח "סביבה טבעית".

התפתחותם של האזורים העירוניים הקדומים במהלך המהפכה העירונית של האלף הרביעי לפני הספירה הובילה להיווצרות הציוויליזציה האנושית ובסופו של דבר לתכנון העירוני המודרני.

## האזורים העירוניים הגדולים ביותר
לפי ספר העובדות העולמי (נכון לשנת 2020):

# טוקיו () – 37,393,000 תושבים
# דלהי () – 30,291,000 תושבים
# שאנגחאי () – 27,058,000 תושבים
# סאו פאולו () – 22,043,000 תושבים
# מקסיקו סיטי () – 21,782,000 תושבים
# דאקה () – 21,006,000 תושבים
# קהיר () – 20,901,000 תושבים
# בייג'ינג () – 20,463,000 תושבים
# מומבאי () – 20,411,000 תושבים
# אוסקה () – 19,165,000 תושבים

## גלריית תמונות

קובץ:Ginza_area_at_dusk_from_Tokyo_Tower.jpg|ממוזער|מטרופולין טוקיו ביפן, האזור העירוני המאוכלס ביותר בעולם, הכיל מעל ל-37 מיליון תושבים נכון לשנת 2023
קובץ:ISS-67_City_lights_of_São_Paulo,_Brazil.jpg|סאו פאולו רבתי בלילה. צילום שנלקח מתחנת החלל הבין-לאומית
קובץ:Melbourne_at_night_from_the_International_Space_Station.jpg|מלבורן רבתי בלילה. צילום שנלקח מתחנת החלל הבין-לאומית


## ראו גם
* יישוב
* בליה עירונית
* תכנון ערים ואזורים
* התחדשות עירונית
* עיור

## קישורים חיצוניים

## הערות שוליים

קטגוריה:תכנון עירוני
קטגוריה:עיצוב עירוני
טום טרל

**תומאס ג'פרסון טרל** (באנגלית: **Thomas Jefferson Terral**; ) היה עורך דין ופוליטיקאי אמריקאי מארקנסו, איש המפלגה הדמוקרטית, שכיהן כמושל ארקנסו ה-27 בשנים 1925–1927.
## ראשית חייו
טום טרל נולד במחוז יוניון שבצפון לואיזיאנה. הוא למד באוניברסיטת קנטקי שבלקסינגטון ועבר ללמוד בבית הספר למשפטים של אוניברסיטת ארקנסו שבפאייטוויל, שם הוא סיים את לימודיו ב-1910. באותה שנה הוא התקבל ללשכת עורכי הדין והקים משרד עורכי דין בליטל רוק. באותה תקופה הוא גם עבד כמורה בבית ספר.
## ראשית הקריירה הפוליטית
בשנים 1911–1915 עבד טרל כעוזר מזכיר בסנאט של ארקנסו, שם הוא למד את המנגנונים של הפוליטיקה המדינתית. בנוסף לעבודתו בסנאט, שימש טרל כסגן המפקח המדינתי על החינוך בשנים 1912–1916. כפל תפקידים זה אפשר לו ליצור מגוון של קשרים פוליטיים ברחבי המדינה.

ב-1916 נבחר טרל כמזכיר המדינה של ארקנסו, תפקיד בו הוא כיהן שתי תקופות כהונה בנות שנתיים כל אחת בשנים 1917–1921. ב-1920 הוא התמודד ללא הצלחה בבחירות המקדימות של המפלגה הדמוקרטית על משרת מושל המדינה ונוצח על ידי תומאס צ'יפמן מקריי.
## מושל ארקנסו
כהכנה להתמודדותו על משרת מושל ארקנסו ב-1924, הצטרף טרל לקו קלוקס קלאן במחוז מורהאוס, המחוז השכן למחוז הולדתו. ככל הנראה סירבו כמה סניפים של הקלאן בארקנסו לקבלו, אך הוא ביקש להראות את מחויבותו לארגון כאשר הוא החל את המרוץ שלו למשרת המושל. בבחירות המקדימות, שהתקיימו אז לפני הנהגת הצבעה בשני סיבובים בארקנסו, הביס טרל כמה יריבים, כולל מי שיכהן בהמשך כסגן מושל ארקנסו, לי קזורט, שהיה הבחירה המקורית של הנהגת הקו קלוקס קלאן. הוא גם הביס את ג'ון אליס מרטינו, שב-1926 הביס את טרל בניסיונו להיבחר לתקופת כהונה שנייה. בבחירות הכלליות שהתקיימו באוקטובר, ניצח טרל את מועמד המפלגה הרפובליקנית ג'ון ו. גבריאל, יליד אוהיו ועורך דין מפאייטוויל שגם הוא ניסה להתמודד ללא הצלחה בבחירות של 1922. טרל זכה ב-99,598 קולות (79.8 אחוזים), וגבריאל ב-25,152 קולות (20.2 אחוזים).

במהלך תקופת כהונתו של טרל כמושל, נפתח הפארק המדינתי הראשון, הפארק המדינתי פטיט ג'ין. באותה תקופה החלה גם בניית בית החולים המדינתי ונוצרה משרת המפקח על הביטוח וההכנסות. בניסיונו להיבחר לתקופת כהונה שנייה, נוצח טרל על ידי מרטינו, שהאשים אותו בקבלת טובות הנאה ממוציאים לאור שיצרו את רשימת ספרי הלימוד המאושרת של בתי הספר הציבוריים. טרל היה הראשון מבין שלושה ממושלי ארקנסו שלא עלה בידם להיבחר לתקופת כהונה שנייה. השניים האחרים היו פרנסיס צ'רי ופרנק ד. רייט.
## בערוב ימיו
לאחר תום כהונתו כמושל, שב טרל לעיסוקו בעריכת דין בליטל רוק. שלוש פעמים הוא ניסה ללא הצלחה להיבחר שוב למשרת המושל. טום טרל נפטר בליטל רוק ב-9 במרץ 1946. הוא נטמן בבית הקברות רוזלון שבעיר. לטרל ולרעייתו יולה (שגם שם נעוריה היה טרל), ילידת פיין בלאף, לא היו ילדים.

## לקריאה נוספת

* Sobel, Robert, and John Raimo, eds. Biographical Directory of the Governors of the United States, 1789–1978, Vol. 1, Westport, Conn.; Meckler Books, 1978, p. 88.


## קישורים חיצוניים

* טום טרל באתר אגודת המושלים הלאומית 
* טום טרל באנציקלופדיה של ארקנסו 
* טום טרל באתר oldstatehouse.com 
* טום טרל באתר The Political Graveyard 
* 

קטגוריה:אמריקאים ילידי לואיזיאנה
קטגוריה:מושלי ארקנסו
קטגוריה:מושלי מדינות ארצות הברית מהמפלגה הדמוקרטית
קטגוריה:מזכירי המדינה של ארקנסו
קטגוריה:בוגרי בית הספר למשפטים באוניברסיטת ארקנסו
קטגוריה:בוגרי אוניברסיטת קנטקי
קטגוריה:עורכי דין אמריקאים במאה ה-20
קטגוריה:אמריקאים שנולדו ב-1882
קטגוריה:אמריקאים שנפטרו ב-1946
מארק קסאדו

**מארק קָסַאדוֹ טוראס** (בספרדית: **Marc Casadó Torras**; נולד ב-14 בספטמבר 2003) הוא כדורגלן ספרדי המשחק בעמדת הקשר ההגנתי בברצלונה מהלה ליגה ובנבחרת ספרד.

## קריירת מועדונים
קסאדו נולד בסן פר דה וילמאחור שבמחוז ברצלונה, קטלוניה, ושיחק בקבוצות הנונער של CF וילמאחור, PB סן סלוני, גראנויירס ו-CF דאם. ב-2016 עבר ללה מאסיה, אקדמיית הנוער של מועדון הכדורגל ברצלונה. בעונת 2020/21 שימש כקפטן קבוצת הנוער א' של המועדון וזכה עימה באליפות ספרד, ובעונה הבאה זומן חמש פעמים לסגל ברצלונה אתלטיק. בקיץ 2022 הועלה רשמית לקבוצת המילואים של ברצלונה, וב-5 ביולי האריך את חוזהו במועדון עד קיץ 2024.

ב-27 באוגוסט 2022 ערך את הופעת הבכורה שלו במועדון בניצחון 3–2 על קאסטיון במסגרת הפרימרה דיוויסיון RFEF, וב-1 בנובמבר ערך את הופעת הבכורה שלו בקבוצה הבוגרת ובליגת האלופות בניצחון 4–2 על ויקטוריה פלזן במסגרת שלב הבתים של עונת .

בעונת  כיהן קסאדו כקפטן ברצלונה אתלטיק וב-17 במרץ 2024 ערך את הופעת הבכורה שלו בלה ליגה כשהחליף את הקטור פורט בניצחון 3–0 על אתלטיקו מדריד.

## קריירה בנבחרת
קסאדו ייצג את ספרד בנבחרות עד גיל 16 ו-17 ב-2019. ב-15 בנובמבר 2024 ערך את הופעתו הבכורה בנבחרת הבוגרת בצחון 2-1 על .

## תארים

; ברצלונה

* לה ליגה: 2024/2025
* גביע המלך הספרדי: 2024/2025
* הסופר קאפ הספרדי: 2025

## קישורים חיצוניים

## הערות שוליים

קטגוריה:כדורגלנים ספרדים
קטגוריה:קשרי כדורגל ספרדים
קטגוריה:כדורגלני ברצלונה
קטגוריה:כדורגלני ברצלונה אתלטיק
קטגוריה:כדורגלני נבחרת ספרד
קטגוריה:ספרדים שנולדו ב-2003
מליסה ויסיניור

**מליסה ויסיניור** (באנגלית: **Melissa Villaseñor**; נולדה ב-9 באוקטובר 1987) היא שחקנית וקומיקאית אמריקאית, הידועה בעיקר על השתתפותה בתוכנית סאטרדיי נייט לייב. ויסיניור הצטרפה לתוכנית בשנת 2016 בעונה ה-42, ועזבה אותה בשנת 2022 בעונה ה-47, לאחר שש עונות כחברה בצוות השחקנים.

## ביוגרפיה

### ראשית חייה
ויסיניור נולדה ב-9 באוקטובר 1987 במחוז לוס אנג'לס, קליפורניה. היא ממוצא מקסיקני. ויסיניור החלה להופיע בגיל 15 בקומדיית סטנד-אפ במחנה Laugh Factory בהוליווד.

### קריירה
בשנת 2011, ויסיניור הגיעה לחצי הגמר בעונה השישית של התוכנית America's Got Talent. לאחר מכן, בין השנים 2012–2016 דיבבה בסדרות איש משפחה, הרפתקאות פין וג'ייק ו-TripTank .

בשנת 2016, ויסיניור הצטרפה לצוות השחקנים של התוכנית סאטרדיי נייט לייב בעונה ה-42, לצד מייקי דיי ואלכס מופאט. בתוכנית הבכורה ביצעה חיקוי של שרה סילברמן במערכון "Family Feud: Political Edition". בעונה ה-44 של התוכנית, ויסיניור קודמה להיות חברת צוות קבועה. היא עזבה את התוכנית בסוף העונה ה-47, לאחר שש עונות בתור חברה בצוות השחקנים.

בשנת 2018, ויסיניור הופיעה בפרק בעונה השנייה של הסדרה נופל וקם בתפקיד עצמה, ודיבבה את דמותה של טפיטה בסרט ראלף שובר את האינטרנט.

בשנת 2019, היא דיבבה את דמותה של קארן בוורלי בסרט צעצוע של סיפור 4. באוקטובר באותה השנה, ויסיניור הוציאה את אלבום הבכורה שלה *Dreamer.*

בשנת 2020, גילמה את דמותה של קארן בסרט יובי יציל את האלווין.

בשנת 2021, ויסיניור הנחתה את טקס פרסי האינדיפנדנט ספיריט ה-36. בין השנים 2021–2022 ויסיניור דיבבה במספר סדרות, בין היתר: אמפיביה ומסע בין כוכבים: פרודיג'י.

בשנת 2023, הוכרז כי ויסיניור תדבב את דמותה של נלי רמירז-המפרי בסדרה פרימוס.

## פילמוגרפיה
### קולנוע

### טלוויזיה

## קישורים חיצוניים

* 

## הערות שוליים

קטגוריה:שחקניות קולנוע וטלוויזיה אמריקאיות
קטגוריה:קומיקאיות אמריקאיות
קטגוריה:מדבבות אמריקאיות
קטגוריה:סאטרדיי נייט לייב
קטגוריה:חקייניות אמריקאיות
קטגוריה:משתתפים בתוכניות מציאות אמריקאיות
קטגוריה:אמריקאיות ממוצא מקסיקני
קטגוריה:אמריקאיות שנולדו ב-1987
סוברהמניאם ג'אישנקר

**סוברהמניאם ג'אישנקר** (בהינדי: **सुब्रह्मण्यम जयशंकर**; נולד ב-9 בינואר 1955) הוא דיפלומט ופוליטיקאי הודי המכהן כשר החוץ בממשלת הודו מ-30 במאי 2019. הוא חבר במפלגת העם ההודית וחבר ברג'יה סבהה מ-5 ביולי 2019. כיהן כמנכ"ל משרד החוץ של הודו מינואר 2015 עד ינואר 2018.

הוא הצטרף לשירות החוץ ההודי בשנת 1977 ובמהלך הקריירה הדיפלומטית שירת בתפקידים שונים בהודו ומחוצה לה, כולל כנציב העליון בסינגפור (2007–2009) וכשגריר בצ'כיה (2001–2004), סין (2009–2013) וארצות הברית (2014–2015).

## ביוגרפיה
ג'אישנקר נולד בדלהי ב-9 בינואר 1955 למשפחה טמילית-הינדית.

ג'אישנקר למד בבית הספר של חיל האוויר, בדלהי, ובבית הספר הצבאי בנגלורו. לאחר מכן עשה את התואר הראשון שלו בכימיה ממכללת סנט סטפן, דלהי. הוא מחזיק בתואר שני במדעי המדינה ודוקטורט ביחסים בינלאומיים מאוניברסיטת ג'ווהרלל נהרו, שם התמחה בדיפלומטיה גרעינית.

## קריירה דיפלומטית
ג'אישנקר הצטרף לשירות החוץ ההודי ב-1977, ושימש כמזכיר שלישי ומזכיר שני בשגרירות הודו במוסקבה בין השנים 1979 ל-1981, שם למד רוסית. מ-1985 עד 1988 הוא היה המזכיר הראשון בשגרירות הודו בוושינגטון.

מ-1988 עד 1990 שירת בסרי לנקה כמזכיר ראשון ויועץ מדיני לכוח שמירת השלום ההודי (IPKF). מ-1990 עד 1993, הוא היה יועץ (מסחרי) בשגרירות הודו בבודפשט. כשחזר לניו דלהי, שימש כמנהל אגף מזרח אירופה במשרד החוץ ההודי וכמזכיר העיתונות וכותב הנאומים של נשיא הודו שנקר דיאל שרמה.

ג'אישנקר מונה למנכ"ל משרד החוץ של הודו ב-29 בינואר 2015 וכיהן בתפקיד עד ינואר 2018.

### תפקידים דיפלומטיים
* סגן שגריר הודו ביפן (1996–2000)
* שגריר הודו בצ'כיה (נובמבר 2000–יולי 2004)
* נציב העליון של הודו בסינגפור (ינואר 2007–יולי 2009).
* שגריר הודו בסין (אוגוסט 2009–דצמבר 2013)
* שגריר הודו בארצות הברית (ספטמבר 2013–ינואר 2015)

## קריירה פוליטית
ג'אישנקר מונה על ידי נרנדרה מודי ב-31 במאי 2019 לשר החוץ של הודו הוא החליף את סושמה סוואראג', שהייתה שר החוץ בממשלתו הראשונה של מודי.

ב-5 ביולי 2019, הוא נבחר כחבר הרג'יה סבהה מטעם מפלגת העם ההודית עבור מדינת גוג'ראט.

## חיים אישיים
ג'ישנקר היה נשוי לשובהה עד שמתה מסרטן. השניים הכירו בזמן שלמדו באוניברסיטת ג'ווהרלל נהרו. מאוחר יותר, הוא התחתן עם קיוקו, ממוצא יפני. יש לו שני בנים ובת.

אחיו הוא ההיסטוריון סנג'איי סוברהמניאם.

## קישורים חיצוניים

* 

## הערות שוליים

קטגוריה:שרי החוץ של הודו
קטגוריה:חברי הרג'יה סבהה
קטגוריה:שגרירי הודו
קטגוריה:שגרירים בארצות הברית
קטגוריה:שגרירים בסין
קטגוריה:שגרירים בסינגפור
קטגוריה:שגרירים בצ'כיה
קטגוריה:מפלגת העם ההודית
קטגוריה:שרי ממשלות נרנדרה מודי
קטגוריה:הודים שנולדו ב-1955
ליאת בלו

**ליאת בלו** (נולדה ב-24 בפברואר 1984 בשם **ליאת בללו**) היא מתעמלת קרקע לשעבר, שחקנית ודוגמנית ישראלית. היא הייתה אלופת הארץ שלוש פעמים ברציפות, והתפרסמה לאחר השתתפותה תוכנית הריאליטי "הדוגמניות" בשנת 2005, שם הגיעה למקום השני. גילמה את דמותה של זואי בסדרת הנוער "האי".

## שנותיה הראשונות
בלו נולדה בברזיל בשנת 1984, ואומצה על ידי מזל ויהודה, עובדת לשעבר במשרד הביטחון וקניין. היא גדלה בהרצליה ולמדה בבית הספר לאמנויות, והצטרפה לנבחרת ישראל בהתעמלות קרקע ומכשירים. היא הייתה אלופת הארץ בתחום למשך שלוש שנים רצופות. בגיל 15 הצטרפה ללהקת השכנים של צ'יץ' למשך שנתיים.

## קריירה
בשנת 2005 השתתפה בלו בעונה הראשונה של ריאליטי "הדוגמניות", שהתבסס על הפורמט האמריקאי של "הטופ מודל הבאה". היא הייתה המתמודדת היחידה מהרצליה, ובערב הגמר סיימה את התחרות במקום השני מאחורי ויקטוריה קצמן. לאחר מכן השתתפה במספר קמפייני אופנה, ובד בבד ניגשה לאודישנים עבור תפקידי משחק בטלוויזיה. בשנת 2006 מונתה לכתבת ב-Y בערב.

בשנת 2007 התקבלה לגלם את דמותה "זואי", ילדה עבריינית שהצטרפה לבית המחסה, בסדרת הנוער "האי". היא הייתה בקאסט הקבוע של הסדרה עד לעונתה השלישית והאחרונה ב-2010. בשנה שלאחר מכן שיחקה באירוע הפסטיגל השנתי והייתה כתבת WNN בסרט "עץ לימון". על הופעתה ב"האי" קיבלה בשנת 2009 את פרס "שחקנית השנה" בטקס נבחרי הילדים. באותה שנה השתתפה בעונה החמישית של "רוקדים עם כוכבים" ודורגה במקום השמיני. כמו כן באותה השנה גם התארחה בסדרת הדרמה של HOT ״חשופים״, שיחקה בתפקיד עצמה. בנוסף באותה השנה גם התארחה בתוכנית ״יום בחיי״ ששודרה ב-HOT.

בין השנים 2011–2021 לקחה הפסקה מקריירת המשחק, אולם המשיכה לדגמן עבור מותגי אופנה והלבשה תחתונה. בשנת 2022 השתתפה בתפקיד אורח בשנות ה-90. בשנת 2023 התארחה בתוכנית הרדיו ״קול האוניברסיטה״ שהנחה צח שמעון.

## חיים אישיים
ביוני 2009 נישאה לארז דן. השניים התגרשו כשנה לאחר מכן. בספטמבר 2014 התחתנה בשנית עם נדב פתאל, הבן של דוד פתאל, ובדצמבר נולדה לזוג ילדה. לבסוף השניים התגרשו ב-2018. כיום היא מתגוררת בתל אביב-יפו יחד עם בתה ובן-זוגה, אבישי צקלג.

בשנה שלאחר הגירושין מדן שקעה בדיכאון, דבר שהוביל להפסקה שלקחה מקריירת המשחק. כמו כן, היא הייתה מעורבת בתאונת דרכים, שלטענתה, גבתה ממנה מחיר נפשי כבד.

## קישורים חיצוניים

## הערות שוליים

קטגוריה:שחקניות קולנוע וטלוויזיה ישראליות
קטגוריה:דוגמניות ישראליות
קטגוריה:מתעמלות ישראליות
קטגוריה:מתחרות הדוגמניות
קטגוריה:ישראליות ילידות ברזיל
קטגוריה:ישראלים ילידי ברזיל
קטגוריה:מתחרי רוקדים עם כוכבים (ישראל)
קטגוריה:זוכי טקס נבחרי הילדים: שחקנים
קטגוריה:ישראליות שנולדו ב-1984
קטגוריה:ישראלים שנולדו ב-1984
מורודלי אקנזרוב

**מורודלי אקנזרוב** (בטג'יקית: **Murodalı Aknazarov**, ברוסית: **Муродали Акназаров**; נולד ב-19 בנובמבר 2004 בדושנבה שבטג'יקיסטן) הוא כדורגלן טג'יקי המשחק בעמדת הקשר האחורי בסמטרדיה ובנבחרת טג'יקיסטן.

## קריירת מועדונים
אקנזרוב החל לשחק במחלקת הנוער של אנטליהספור מליגת העל הטורקית בשנת 2020.

בפברואר 2024 חתם בסמטרדיה הגאורגית.

## קריירה בינלאומית
ב-11 באוקטובר 2024 ערך אקנזרוב את הופעת הבכורה שלו בנבחרת טג'יקיסטן, בהפסד 0-1 לנבחרת סוריה במסגרת טורניר ידידות  גביע המלכים.

## קישורים חיצוניים

קטגוריה:כדורגלנים טג'יקים
קטגוריה:קשרי כדורגל טג'יקים
קטגוריה:כדורגלני נבחרת טג'יקיסטן
קטגוריה:ילידי 2004
סויוז TMA-07M

**סויוז TMA-07M** (ברוסית:**Союз TMA-07M**) היא חללית סויוז ששוגרה לחלל ב-19 בדצמבר 2012 מקוסמודרום בייקונור ונחתה ב-14 במאי 2013. החללית שוגרה למפגש עם תחנת החלל הבינלאומית כשעל סיפונה 3 אנשי צוות שהתווספו למשלחת מס' 34 לתחנת החלל הבין-לאומית.

## הצוות
*  רומן רומננקו - מפקד
*  כריס הדפילד - מהנדס טיסה
*  תומאס מרשברן - מהנדס טיסה

### צוות גיבוי
*  פיודור יורצ'יחין - מפקד
*  לוקה פרמיטנו - מהנדס טיסה
*  קרן נייברג - מהנדסת טיסה

## תיאור המשימה
חללית "סויוז TMA-07M" שוגרה ב-19 בדצמבר 2012 מקוסמודרום בייקונור הנמצא בשטח קזחסטן ומנוהל על ידי רוסיה. השיגור בוצע באחריות רוסקוסמוס בעזרת משגר מדגם "סויוז FG". 

החללית נבנתה על ידי תאגיד הטילים והחלל אנרגיה. החללית הגיעה אל תחנת החלל הבין-לאומית ב-21 בדצמבר והתחברה למודול "ראסווט". באותה עת בתחנת החלל שהתה משלחת מס' 34 בפיקוד קווין פורד.

צוות החללית הצטרף למשלחת שהורחבה בעקבות כך ל-6 חברים. בהמשך הם עברו למשלחת מס' 35.

"סויוז TMA-07M" נשארה מחוברת לתחנת החלל כחללית חירום. 

ב-14 במאי 2013 החללית התנתקה מתחנת החלל וחזרה לכדור הארץ באותו יום עם אותו צוות שהיה בהמראה. הנחיתה עברה ללא בעיות ובוצעה בשטח קזחסטן. ניתוק החללית מתחנת החלל סימן סיום פעילות משלחת מס' 35 לתחנת החלל הבין-לאומית.

## קישורים חיצוניים

* מידע על הטיסה
* תיאור המשימה

קטגוריה:תוכנית סויוז
קטגוריה:2012 ברוסיה
קטגוריה:2013 ברוסיה
ג'יימס פ. גלין

**ג'יימס פ' גלין** (**James F. Glynn**) הוא לוטננט גנרל בחיל הנחתים של ארצות הברית המשמש כסגן המפקד לענייני כוח אדם ומילואים של חיל הנחתים מאז אוקטובר 2022. הוא פיקד על פיקוד המבצעים המיוחדים של חיל הנחתים של ארצות הברית מיוני 2020 עד מאי 2022. בעת מלחמת חרבות ברזל נשלח מטעם הממשל האמריקאי, יחד עם קצינים נוספים, לשמש יועץ לצה"ל.

## השכלה
גלין סיים תואר ראשון במדעים ב-1989 באקדמיה הימית של ארצות הברית. לגלין תואר שני במדעים בלימודי ביטחון לאומי ממכללת המלחמה של צבא ארצות הברית, וכן תואר שני במדעים בלימודים צבאיים ממכללת הפיקוד והמטה של חיל הנחתים והוא בוגר בית הספר ללוחמה אמפיבית של חיל הנחתים.

## קריירה צבאית
גלין הוסמך כלוטננט שני בחיל הנחתים של ארצות הברית ב-1989 לאחר שסיים לימודיו באקדמיה הימית של ארצות הברית. גלין סיים הכשרה בבית הספר הבסיסי של חיל הנחתים ובקורס קציני חי"ר, ולאחר מכן הוצב בבסיס חיל הנחתים בהוואי שם שירת כמפקד פלוגת רובאים במהלך מבצעי מגן מדבר/סערה מדברית ומאוחר יותר כמפקד פלוגת מרגמות 81 מ"מ. במהלך שירותו הוא הוצב בבסיסים שונים של חיל הנחתים, בהם: בסיס החיל בוושינגטון די.סי. ; קצין מבצעים בבסיס פנדלטון בקליפורניה ומפקד פיקוד מבצעים מיוחדים של חיל הנחתים ליבשת אפריקה, ממאי 2010 עד יולי 2011. בין השנים 2006 עד 2007 גלין שירת בעיראק כמפקד כוח נחיתה. מיולי 2011 ועד יולי 2013, בעת שהיה בדרגת קולונל, גלין שירת כמפקד של מרכז בסיס הדרכה חיילי למבצעים מיוחדים.

תפקידיו האחרונים של גלין היו: מיולי 2013 עד אוגוסט 2015 - עוזר צבאי לסגן מפקד חיל הנחתים. מספטמבר 2015 עד יוני 2017 כמפקד התקשורת של חיל הנחתים.. מיולי 2017 עד יולי 2018 סגן המפקד הכללי של מבצעים מיוחדים כוח משימה משותף, מבצע נחישות טבועה. הוא היה מפקד מחנה ההכשרות של חיל הנחתים באי פאריס וממונה על אזור הגיוס המזרחי בארצות הברית וב-26 ביוני 2020 מונה כמפקד פיקוד המבצעים המיוחדים של כוחות הנחתים של ארצות הברית. לאחר מכן, מונה לסגן מפקד פיקוד ההדרכה והחינוך של חיל הנחתים של ארצות הברית.

ב-6 בספטמבר 2022, הוצגה מועמדותו של גלין להעלאה לדרגת לוטננט גנרל ולתפקיד סגן מפקד כוח אדם ומילואים של חיל הנחתים של ארצות הברית. מינויו אושר בהצבעה קולית של הסנאט ב-29 בספטמבר 2022.

ב-23 באוקטובר 2023 דווח כי הנשיא ג'ו ביידן שלח משלחת של קצינים ובראשה גלין כדי לייעץ לצה"ל במהלך מלחמת חרבות ברזל וזאת בהתבסס על מומחיותם בלחימה בדאעש במוסול.

## הערות שוליים

קטגוריה:אמריקאים ילידי מדינת ניו יורק
קטגוריה:אולבני: אישים
קטגוריה:בוגרי מכללת המלחמה של צבא ארצות הברית
קטגוריה:אמריקאים מעוטרי אות לגיון ההצטיינות
קטגוריה:מעוטרי כוכב הארד
קטגוריה:מעוטרי לב הארגמן
קטגוריה:בוגרי האקדמיה הימית של ארצות הברית
קטגוריה:גנרלים בחיל הנחתים של ארצות הברית
קטגוריה:מלחמת חרבות ברזל: אישים
קטגוריה:אמריקאים שנולדו במאה ה-20
אולג נוביצקי

**אולג נוביצקי** (ברוסית:**Олег Викторович Новицкий** , נולד ב-12 באוקטובר 1971 בצ'רוון) הוא קוסמונאוט רוסי. הוא השתתף טיסות לתחנת החלל הבין-לאומית והיה חבר בכמה משלחות.

## קורות חיים
אולג נוביצקי נולד בעיר צ'רוון בבלארוס הסובייטית שאז הייתה חלק של ברית המועצות. לאחר סיום בית ספר, בשנת 1988 הוא התחיל ללומד טיס. הוא סיים את הלימודים עם תואר "מהנדס-טייס" בשנת 1994. לאחר סיום הלימודים נוביצקי שירת ביחידות של חיל האוויר הרוסי. הוא שירת בבסיס בקווקז והשתתף בטיסות במצעיות במהלך המלחמות בצ'צ'ניה כטייס "סוחוי Su-25".

בשנים 2004–2006 הוא למד באקדמיה של חיל האוויר.

בפברואר 2007 נוביצקי החל קורס במרכז גגארין להכשרת קוסמונאוטים. לאחר סיומו הוא היה חבר ביחידת הקוסמונאוטים. הוא היה חבר בצוות גיבוי של מספר משימות.

באוקטובר 2013 נוביצקי היה מפקד טיסה סויוז TMA-06M שהביאה לתחנת החלל את חברי משלחת מס' 33 לתחנת החלל הבין-לאומית החדשים (סוניטה ויליאמס הייתה מפקדת המשלחת). לאחר סיום עבודת המשלחת נוביצקי עבר למשלחת מס' 34 לתחנת החלל הבין-לאומית בפיקוד של קווין פורד. הוא חזר לכדור הארץ לאחר 143 ימים בחלל.

בנובמבר 2016 נוביצקי היה מפקד טיסה סויוז MS-03 שהביאה לתחנת החלל את חברי משלחת מס' 50 לתחנת החלל הבין-לאומית החדשים (שיין קימברו היה מפקד המשלחת). לאחר סיום עבודת המשלחת נוביצקי עבר למשלחת מס' 51 לתחנת החלל הבין-לאומית בפיקוד של פגי ויטסון. הוא חזר לכדור הארץ לאחר 196 ימים בחלל.

באפריל 2021 נוביצקי היה מפקד טיסה סויוז MS-18 שהביאה לתחנת החלל את חברי משלחת מס' 64 לתחנת החלל הבין-לאומית החדשים (סרגיי ריז'יקוב היה מפקד המשלחת). לאחר סיום עבודת המשלחת נוביצקי עבר למשלחת מס' 65 לתחנת החלל הבין-לאומית בפיקוד של שאנון ווקר, אקיהקו הושידה ותומא פסקה). במהלך שהות בחלל הוא ביצע 3 פעמים פעילות חוץ רכבית. הוא חזר לכדור הארץ לאחר 190 ימים בחלל ו-כ-23 שעות בפעילות חוץ רכבית.

## קישורים חיצוניים

* ביוגרפיה
* ביוגרפיה באתר הכנת הקוסמונאוטים הרוסי

קטגוריה:מעוטרי גיבור הפדרציה הרוסית
קטגוריה:אנשי צוות תחנת החלל הבין-לאומית
קטגוריה:קוסמונאוטים רוסים
קטגוריה:הלכי חלל רוסים
קטגוריה:טייסי חיל האוויר הרוסי
קטגוריה:מעוטרי עיטור ההצטיינות למען המולדת
קטגוריה:מעוטרי אות לגיון הכבוד
קטגוריה:רוסים שנולדו ב-1971
משלחת מס' 32 לתחנת החלל הבין-לאומית

שמאל|ממוזער|200px|חברי המשלחת
שמאל|ממוזער|200px|תג המשלחת
שמאל|ממוזער|200px|תחנת החלל בזמן פעילות המשלחת
**משלחת מס' 32** (באנגלית: **Expedition 32**) הייתה משלחת לתחנת החלל הבין-לאומית שפעלה מ-1 ביולי 2012 ועד ל-16 בספטמבר 2012. מפקד המשלחת היה גנאדי פדאלקה מרוסיה. המשלחת פעלה במשך 77 ימים.

## הרכב המשלחת

## פעילות המשלחת
פעילות המשלחת החלה ב-1 ביולי 2012 עם עזיבת חללית סויוז TMA-03M בה היה מפקד המשלחת מס' 31 אולג קונוננקו וחלק מצוותו. בשלב ראשון המשלחת כללה 3 אנשים שהיו חלק של משלחמת מס' 31.

ב-17 ביולי לתחנת החלל הגיע חללית סויוז TMA-05M עם 3 חברי המשלחת החדשים. היא התחברה למודול "פואיסק".

ב-22 ביולי מתחנת החלל התנתקה חללית מטען פרוגרס M-15M שהייתה מחוברת מאפריל. המטרה הייתה לבדוק גרסה חדשה של מערכת עגינה. ניסיון עגינה ב-24 ביולי לא הצליח. לאחר שינוי תוכנה, ב-29 ביולי בוצע עגינה מוצלחת. החללית התנתקה סופית ב-31 ביולי.

ב-27 ביולי לתחנת החלל הגיע חללית אספקה HTV-3 שהתחברה למודול "הרמוני" בעזרת זרוע רובוטי קנדארם2. החללית הביאה כ-3,500 ק"ג אספקה וחלקי חילוף. החללית התנתקה מתחנת החלל ב-12 בספטמבר.

ב-31 ביולי חללית מטען "פרוגרס M-15M" נותק המתחנת החלל והחלה בטיסה נפרדת במהלכה בוצעו מספר תצפיות מדעיות. היא הורדה מהמסלול ב-20 באוגוסט ונשרפה בכניסה לאטמוספירה.

ב-2 באוגוסט לתחנת החלל התחברה חללית אספקה פרוגרס M-16M שהתחברה למודול "פירס". החללית הביאה כ-2,639 ק"ג אספקה וחלקי חילוף. החללית התנתקה מתחנת החלל פברואר 2013.

ב-20 באוגוסט פדאלקה ומלנצ'נקו ביצעו פעילות חוץ רכבית. מטרת הפעילות הייתה לשנות מיקום של מנוף בחלק החיצוני של תחנת החלל ולשחרר לחלל לוויין Sfera-53 שהגיע לתחנת החלל כמטען בחללית אספקה "פרוגרס M-16M". כמו כן הותקן ציוד נוסף בחלק החיצוני של תחנת החלל ופורק ציוד מיותר. הפעילות נמשכה כ-6 שעות.

ב-30 באוגוסט ויליאמס והושידה ביצעו פעילות חוץ רכבית. מטרת הפעילות הייתה להכין תחנת החלל ללקיטת מודל "נאוקה" החדש ולהחליף חלק פגום במערכת אספקת החשמל. הפעילות נמשכה כ-8 שעות אך החלפת חלק פגום לא הושלמה.

ב-5 בספטמבר ויליאמס והושידה ביצעו פעילות חוץ רכבית. מטרת הפעילות הייתה להחליף חלק פגום במערכת אספקת החשמל. הפעילות נמשכה כ-6.5 שעות והסתיימה בהצלחה. היקף החשמל המסופק לתחנת החלל חזר לרמה תקינה.

ב-16 בספטמבר פדאלקה, אקבה ורווין נכנסו לחללית סויוז TMA-04M וחזרו לכדור הארץ. אחריות על תחנת החלל עברה למשלחת מס' 33.

חברי המשלחת ביצעו מספר רב של ניסויים מדעים בתחומים שונים.

## קישורים חיצוניים
* 

* תיאור פעילות באתר רוסקוסמוס
* מידע מאתר נאס"א
* פעילות משלחת מס' 32 בתחנת החלל הבין-לאומית
* תיאור פעילות של הצוות הרוסי בתחנת החלל
* תיאור פעילות חללית אספקה פרוגרס M-15M
* תיאור פעילות חללית אספקה פרוגרס M-16M
* תיאור פעילות של חללית אספקה HTV-3

## הערות שוליים

קטגוריה:תחנת החלל הבין-לאומית
משלחת מס' 33 לתחנת החלל הבין-לאומית

שמאל|ממוזער|200px|חברי המשלחת
שמאל|ממוזער|200px|תג המשלחת
שמאל|ממוזער|200px|תחנת החלל בזמן פעילות המשלחת
**משלחת מס' 33** (באנגלית: **Expedition 33**) הייתה משלחת לתחנת החלל הבין-לאומית שפעלה מ-16 בספטמבר 2012 ועד ל-18 בנובמבר 2012. מפקד המשלחת הייתה סוניטה ויליאמס מארצות הברית. המשלחת פעלה במשך 63 ימים.

## הרכב השמלחת

## פעילות המשלחת
פעילות המשלחת החלה ב-16 בספטמבר 2012 עם עזיבת חללית סויוז TMA-04M בה היה מפקד המשלחת מס' 32 גנאדי פדאלקה וחלק מצוותו. בשלב ראשון המשלחת כללה 3 אנשים שהיו חלק של משלחמת מס' 32.

במהלך פעילות המשלחת לתחנת החלל למודול "פירס" הייתה מחוברת חללית אספקה פרוגרס M-16M שהגיע ב-22 באוגוסט עם כ-2,600 ק"ג אספקה וחלקי חילוף. החללית התנתקה מתחנת החלל פברואר 2013.

ב-10 באוקטובר לתחנת החלל הגיע חללית אספקה דרגון שהתחברה למודול "הרמוני" בעזרת זרוע רובוטי קנדארם2. החללית הביאה כ-454 ק"ג אספקה וחלקי חילוף. החללית התנתקה מתחנת החלל ב-28 באוקטובר כאשר על סיפונה מטען של 904 ק"ג. באותו יום החללית נחתה בהצלחה.

ב-25 באוקטובר לתחנת החלל הגיע חללית סויוז TMA-06M עם 3 חברי המשלחת החדשים. היא התחברה למודול "פואיסק".

ב-1 בנובמבר ויליאמס והושידה ביצעו פעילות חוץ רכבית. מטרת הפעילות הייתה לתקן בעיה במערכת קירור שחלק ממנה נפגע מפגיעה חיצונית. הפעילות נמשכה כ-6.5 שעות והסתיימה בהצלחה.

ב-31 באוקטובר לתחנת החלל הגיע חללית אספקה פרוגרס M-17M שהתחברה למודול "זבזדה". החללית הביאה 2,369 ק"ג אספקה וחלקי חילוף. החללית התנתקה מתחנת החלל מרץ 2013.

ב-18 בנובמבר ויליאמס, מלנצ'נקו והושידה נכנסו לחללית סויוז TMA-05M וחזרו לכדור הארץ. אחריות על תחנת החלל עברה למשלחת מס' 34.

חברי המשלחת ביצעו מספר רב של ניסויים מדעים בתחומים שונים.

## קישורים חיצוניים
* 

* תיאור פעילות באתר רוסקוסמוס
* מידע מאתר נאס"א
* פעילות משלחת מס' 33 בתחנת החלל הבין-לאומית
* תיאור פעילות של הצוות הרוסי בתחנת החלל
* תאירו פעילות חללית אספקה spacexcrs-1 דרגון
* תאיור פעילות חללית אספקה פרוגרס M-16M
* תאיור פעילות חללית אספקה פרוגרס M-17M

קטגוריה:תחנת החלל הבין-לאומית
שנקר דיאל שרמה

**שנקר דיאל שרמה** (בהינדי: **शंकरदयाल शर्मा** ; 19 באוגוסט 1918 – 26 בדצמבר 1999) היה פוליטיקאי הודי שכיהן כנשיא הודו. קודם לכן כיהן כראש השרים של בופאל וכשר בממשלת מאדהיה פרדש, כשר בממשלת הודו, כמושל אנדרה פרדש, פנג'אב ומהאראשטרה וכסגן נשיא הודו.

## ביוגרפיה
שנקר דיאל שרמה נולד בבופאל, בממלכת בופאל בהודו הבריטית, ב-19 באוגוסט 1918, למשפחה ברהמינית.

שרמה למד באוניברסיטאות אגרה ולאקנאו, ועשה דוקטורט במשפטים באוניברסיטת קיימברידג' לאחר מכן למד כאורח בבית הספר למשפטים של אוניברסיטת הרווארד.

ב-1940 החל לעסוק בעריכת דין בלאקנאו, ונהיה חבר ב. מעורבותו בתנועת העצמאות ההודית הביאה למעצרו בידי הבריטים לשמונה חודשים.

שרמה לימד משפטים באוניברסיטת קיימברדג' ב-1946–1947, ובאוניברסיטת לאקנאו.

## קריירה פוליטית
ב-1947 החל שרמה בפעילות פוליטית. הוא נבחר לראש ועדת הקונגרס במדינת בופאל (1950–1952) ולאחר הבחירות ל ב-1952 מונה לראש השרים של בופאל, כשהוא האדם היחיד להחזיק במשרה מהיווצרותה ב-1952 ועד לאיחוד בופאל עם מאדהיה פרדש בעקבות חוק ארגון מחדש של המדינות ב-1 בנובמבר 1956. לאחר האיחוד כיהן כחבר ב עד היבחרותו ללוק סבהה ב-1971. הוא שימש כשר התקשורת בממשלת אינדירה גנדי מ-1974 עד 1977.

ב-1972 מונה שרמה לנשיא מפלגת הקונגרס, תפקיד בו החזיק עד 1974.

מ-1984 עד 1987 היה מושל אנדרה פרדש (1984–1985), פנג'אב (1985–1986) ומהאראשטרה (1986–1987).

ב-1987 נבחר שרמה למועמד הקונגרס לסגן נשיא הודו. למרות שעשרים ושישה מועמדים נוספים הגישו מועמדות, מועמדותם נפסלה ושרמה, שנותר מועמד יחיד, הוכרז כמנצח ב-21 באוגוסט.

## נשיא הודו
שרמה נבחר לנשיא הודו בתמיכת מפלגתו, הקונגרס הלאומי ההודי ומפלגות השמאל שתמכו בממשלת פ. ו. נרסימהה ראו מבחוץ, בבחירות לנשיאות הודו ב-1992. הוא קיבל 64.8% מהקולות, לעומת 33.2% למועמד האופוזיציה, ג'ורג' גיבלט סוואל.

במהלך כהונתו הוא התמודד עם חוסר יציבות פוליטי בהודו, כשלאחר הבחירות ללוק סבהה ב-1996 הוא השביע כראש ממשלה את אטאל ביהארי ואג'פאיי, שכשל בניסיונו לגבש תמיכה והתפטר לאחר 13 יום, את ה. ד. דווה גאודה, שממשלתו החזיקה מעמד לשנה אחת, ואת אינדר קומאר גוג'ראל.

שרמה נפטר מהתקף לב ב-26 בדצמבר 1999.

## קישורים חיצוניים

* 
* 
* 

## הערות שוליים

קטגוריה:נשיאי הודו
קטגוריה:סגני נשיאי הודו
קטגוריה:ראשי ממשלות המדינות והטריטוריות של הודו
קטגוריה:מושלי המדינות והטריטוריות של הודו
קטגוריה:חברי הלוק סבהה
קטגוריה:בוגרי בית הספר למשפטים באוניברסיטת הרווארד
קטגוריה:בוגרי אוניברסיטת קיימברידג'
קטגוריה:ראשי שרים מטעם הקונגרס הלאומי ההודי
קטגוריה:נשיאי הקונגרס הלאומי ההודי
קטגוריה:הודים שנולדו ב-1918
קטגוריה:נפטרים ב-1999
מטא-סקס 94, זהות, גוף ומיניות

**מטא-סקס 94, זהות, גוף ומיניות** הייתה תערוכת אמנות שהתקיימה ביוני-יולי 1994 במשכן לאמנות בעין חרוד ובאוקטובר-נובמבר באותה שנה במוזיאון בת ים לאמנות עכשווית. האוצרות הראשיות של התערוכה היו תמי כץ-פרימן ותמר אלאור.

## משמעות התערוכה מבחינה היסטורית
"מטאסקס" עסקה ישירות בנושאים הנוגעים לזהות המינית: אתגור גבולות המין, הזיקה בין גוף למיניות, ונגעה בייצוגן של תכונות המזוהות בחברה כנשיות (פיתוי, יופי, קישוט, הזנה, אורגניות, טבעיות, שבריריות). היא שיקפה את המהלכים הפמיניסטיים הבולטים של ראשית שנות התשעים, ועסקה בקונבנציות ובסטריאוטיפים מגדריים שקשורים לחלוקת עבודה מגדרית: לאישה כאם, כרעיה, כמי שסמוכה לטבע, לבית, למטבח וכמי שמופקדת על מלאכות הניקוי.

התערוכה היוותה אבן דרך עבור אמניות רבות שהחלו את דרכן בעולם האמנות הישראלי, אך מעבר לכך, היא היוותה אבן דרך ביצירה של קול נשי ייחודי, ובהכרה כי יש חשיבות למגדר היוצר/ת באמנות. התערוכה הייתה אחת משתי תערוכות מרכזיות בתחילת שנות ה-90, שתרמו לסימונו של הפמיניזם כערך וכמגמה נראית בשיח האמנותי בישראל. התערוכה שקדמה לה נאצרה על ידי אלן גינתון, ונקראה "הנוכחות הנשית: אמניות ישראליות בשנות השבעים והשמונים" (מוזיאון תל אביב לאמנות, 1990).

בשנות ה-90, בעקבות מחלת האיידס בעולם המערבי, החלו לעסוק באמנות בעולם בנושאים שקשורים לגוף, למיצי הגוף ולהפרשות. אמנים כמו קיקי סמית (ארצות הברית), גילברט וג'ורג' (לונדון) מישירים מבט לתכנים אלו. התערוכה לקחה חלק גם במגמה זו, בכך שנתנה מקום לאמנות העוסקת בגופניות, מיניות, בזהות הנשית וזהות מינית (ג'נדרית) בכלל.

בשנת 2022 הייתה התערוכה חלק מקורס של בית לאמנות ישראלית "קיצור תולדות התערוכות", אשר כלל תערוכות קבוצתיות פורצות דרך.

## על התערוכה
האוצרת תמי כץ-פרימן הגתה את התערוכה ב-1993 וחברה אל האנתרופולוגית פרופ' תמר אלאור לאוצרות משותפת במשכן לאמנות בעין חרוד, בניהולה של גליה בר-אור. בשנים אלו כבר הוכרה האמנות הנשית והפמיניסטית ברחבי עולם האמנות הפוסט-מודרני, כעוד ביטוי של ה"אחר" שחדר אל מרכז השיח האמנותי. בישראל זו הייתה הפעם הראשונה שבה ניתנה התייחסות מובהקת לנושא זה. באותם ימים לא הייתה בעברית מילה למושג ג'נדר.
את התמונה על קטלוג התערוכה צילם קריסטוף ברטולוסי.

## השתתפו בתערוכה
האמנים והאמניות שנבחרו להציג בתערוכה יצרו בטכניקות וחומרים שונים - עבודות וידאו, מיצג, מיצב, צילום, פיסול, ציור וקולאז'. כולם עסקו בדרכים שונות בגוף וגופניות, במיניות במובן של סקס, במובן של ג'נדר או טרנסג'נדר.
### האמנים
* גלית אילת
* ענת בצר-שפירא
* טירנית ברזילי
* ניר הוד
* איילת השחר כהן
* מרים כבסה
* מרילו לוין
* אריאן ליטמן-כהן
* הילה לולו לין
* גנית מייזליץ-כסיף, כיום אדריכלית
* תמרה מסל
* מקס פרידמן
* ענת צחור
* מיכל שמיר
* מאירה שמש

## לקריאה נוספת
* תמי כץ-פרימן; תמר אלאור, **מטא-סקס 94, זהות גוף ומיניות**, המשכן לאמנות עין חרוד, 1994
* שרי גולן, **פמיניזם ומגדר באמנות הישראלית - שני מקרי מבחן אוצרותיים**, המדרשה, 2007
*גליה יהב, מה מקומה של אמנות פמיניסטית בישראל, באתר הארץ, 9 במרץ 2012

## הערות שוליים

2023 10
קטגוריה:תערוכות אמנות בישראל
עודה אבו מועמר

שייח' **עודה מנצור אבו מועמר** (נפטר ב־15 בפברואר 2009) היה שייח' שבט מסעודין אל עזאזמה שבנגב, מראשוני הגששים בצה"ל, ואבי שיתוף הפעולה בין שבטי הבדואים בנגב לצה"ל, וממקימי יחידת הגששים של פיקוד הדרום.

ראשית שיתוף הפעולה שלו עם המדינה שבדרך הייתה כששימש כשומר של מצפה רביבים לאחר עלייתו על הקרקע, והצטרף בשנת 1944 כגשש ומורה דרך למסע ה-14 לאום רשרש, מסע שבראשו עמד שמעון פרס, והיה הסיור המודיעיני הראשון לאיסוף מידע על הנגב הרחוק והיווה בסיס מודיעיני למבצע עובדה.

במהלך מלחמת העצמאות, היה בין אלה שפירקו מוקשים שהוטמנו למתיישבי משמר הנגב ורביבים, לצד פעילות הספקת מזון להם בתשלום. קודם לכן דיווח בדואי מהשבט ליחידות הפלמ"ח על התרוקנותה של משטרת עמארה (אורים), מידע שנוצל להשתלטות הפלמ"ח עליה. במהלך המלחמה נפל אבו מועמר בשבי המצרים, והוחזק בידיהם 3 חודשים.

טרם הסמכתו לשֵייח', רכש נשק רב מהמצרים ומהבריטים והעבירם לכוחות "ההגנה". בסוף 1947 העביר ידיעות מודיעיניות לשירות הידיעות על כנופיות בדואיות עוינות, ובסוף 1948 כשנותר השבט ללא מנהיג, מונה אבו מועמר לשֵייח' והיה תמיד בראש כאשר קיבל קריאה משירות הביטחון, ואף נלחם באופן אישי שכם אל שכם עם לוחמיו. בשל מעשיו היה מבוקש בידי הבדואים בסיני ובירדן, שאף פרסמו פרס כספי גבוה למי שיתפוס אותו חי או מת. ב-1963 הוענק לו אות מלחמת הקוממיות על חלקו במלחמת העצמאות.

לאחר המלחמה, דרשו הבדואים בנגב, בתמורה לשיתוף פעולה עם המדינה וצה"ל, הקצאת שדות מרעה, מתן אישורי תנועה לשבטים כנגד החומרה בה נהג בהם הממשל הצבאי, והקמת תשתיות במרכזי השבטים, הקמת מרפאות ובתי ספר. בדצמבר 1948 פנה שייח' עודה למפקד מחוז באר-שבע במכתב (המצוי בארכיון המדינה) בו פירט את הבקשות מהמדינה: אלה כללו סיוע כספי, במיוחד בשנות בצורת, הגנה מפני המודיעין המצרי וקבלת נשק מצה"ל לצורכי הגנה עצמית. את הקשר בין השבטים שנותרו בנגב לאחר המלחמה, לבין מוסדות המדינה הצעירה, תִּחזקו המוכתרים העבריים בישובי הנגב אשר המדינה, באמצעותם, העבירה לשייח'ים את מסריה וכן תשלומים עבור השייח' המכהן כמוכתר וכבעל בית בשבטו (על-פי תזכיר שכתבו המוכתרים העבריים באוקטובר/נובמבר 1948 בארכיון המדינה).

מאז ועד יום מותו, ב־15 בפברואר 2009, פעל לגיוס גששים משבטי הבדואים בנגב לצה"ל, תרם גמלים לצבא לצורך הקמת יחידת רוכבי הגמלים, וכן להקמת יחידת גששים פיקודית בפיקוד הדרום. הוא היה מקורב מאוד לאלוף פיקוד הדרום בזמנו אריאל שרון, וגם לקצינים בכירים אחרים בצה"ל.

בשנת 2012 התקיים ברמת נגב אירוע לזכרו, בו השתתפו ונאמו אלופי פיקוד הדרום בעבר, השר לביטחון פנים ונכבדים נוספים.

בנו עאמר, כיהן כראש מועצת שגב שלום, ובנו קאיד מכהן כראש המועצה כיום.

## ראו גם
* בדואים בישראל
* הרשות לפיתוח והתיישבות הבדואים בנגב
* סיראג' (עמותה)

## קישורים חיצוניים

## הערות שוליים

קטגוריה:בדואים ישראלים
קטגוריה:שגב שלום: אישים
קטגוריה:ישראלים שנפטרו ב-2009
מודרן בייסבול

**מודרן בייסבול** (באנגלית: **Modern Baseball**) הייתה להקת אימו אמריקאית מפילדלפיה, פנסילבניה המורכבת מברן לוקנס, ג'ייק אוולד, שון הובר ואיאן פארמר. הלהקה הוקמה ב-2012 באוניברסיטת דרקסל והוציאה את אלבומה הראשון, *Sports*, באותה שנה. האלבומים הבאים שלהם, *You're Gonna Miss It All* ו-*Holy Ghost*, ב-2014 וב-2016. הלהקה הודיעה על הפסקת פעילותה ב-2017.

## סגנון מוזיקלי
אלבום הבכורה של הלהקה Sports תואר כאינדי אימו, פולק פאנק,ופופ פאנק. *You're Gonna Miss It All* תואר גם כאימו, פולק רוק אינדי פולק, אינדי רוק, פופ פאנק, פאוור פופ, ורוק. Holy Ghost תואר כאימו ואינדי רוק.
## קישורים חיצוניים

## הערות שוליים

קטגוריה:להקות שהוקמו בשנת 2011
סטברוס גבריאל

**סטברוס גבריאל** (ביוונית: **Σταύρος Γαβριήλ**; נולד ב-29 בינואר 2002 בניקוסיה שבקפריסין) הוא כדורגלן קפריסאי המשחק בעמדת קשר הכנף בקבוצת זולטה ורכם מליגת העל הבלגית ובנבחרת קפריסין.

## קריירת מועדונים
גבריאל גדל במחלקת הנוער של אפואל ניקוסיה. בשנת 2020 החל לשחק בקבוצה הבוגרת של המועדון במסגרת ליגת העל הקפריסאית. בעונת  הושאל לאקריטאס חלוראקאס מליגת העל הקפריסאית, במדיה ערך 32 הופעות ליגה והבקיע חמישה שערים. בינואר 2024 חתם בזולטה ורכם הבלגית לשנתיים וחצי.

## קריירה בינלאומית
ב-12 באוקטובר 2023 ערך גבריאל את הופעת הבכורה שלו בנבחרת קפריסין, בהפסד 4-0 לנבחרת נורווגיה במסגרת מוקדמות יורו 2024.

## קישורים חיצוניים

קטגוריה:כדורגלנים קפריסאים
קטגוריה:קשרי כדורגל קפריסאים
קטגוריה:ניקוסיה: כדורגלנים
קטגוריה:כדורגלני אפואל ניקוסיה
קטגוריה:כדורגלני זולטה ורכם
קטגוריה:כדורגלני נבחרת קפריסין
קטגוריה:ספורטאים זרים בבלגיה
קטגוריה:קפריסאים שנולדו ב-2002
פיגוע הירי בלואיסטון (2023)

ב-25 באוקטובר 2023 התרחש אירוע ירי המוני בשני מקומות בעיר לואיסטון  אשר במדינת מיין שבארצות הברית. לפחות 16 בני אדם נרצחו באירוע ועשרות נוספים נפצעו. משטרת לואיסטון פרסמה תמונה של החשוד, שצולמה על ידי מצלמות האבטחה, וכעבור 48 שעות הוא נמצא ללא רוח חיים.

## הטבח
בסביבות השעה 19:15 כוחות משטרה, כיבוי אש וצוותי הצלה הגיעו לבית העסק "Sparetime Recreation" אשר מכיל מסעדה ואולם באולינג, לאחר שהתקבל דיווח על ירי במקום. זמן קצר לאחר מכן, דווח על כך שבוצע ירי נוסף במסעדת "Schemengees Bar & Grille", אשר נמצאת במרחק 6 קילומטרים מבית העסק הראשון בו התרחש ירי. יריות דווחו במרכז הפצה של וולמארט באזור, אך לפי החברה ירי לא התרחש שם.

בסביבות השעה 20:00 משרד השריף של מחוז אנדרוסקוגין ומשטרת מדינת מיין פרסמו אזהרה לכלל תושבי לואיסטון שהרוצח עדיין מסתובב חופשי. משרד השריף פרסם תמונות של היורה שנקלטו על ידי מצלמת האבטחה בהן נראה בבירור כי הוא מחזק ברובה סער.

## המפגע
**רוברט ראסל קארד** (4 באפריל 1983 – 27 באוקטובר 2023) היה מדריך כלי ירי בן 40 ואיש מילואים בצבא ארצות הברית. קארד היה תושב של העיירה בודואין שבמדינת מיין. קארד היה סמל מדרגה ראשונה במערך המילואים של צבא ארצות הברית. דובר הצבא אישר שקארד היה חבר במערך המילואים אך הוא מעולם לא נשלח למשימות צבאיות כולשהן מחוץ לבסיס הבית שלו.

בין השנים 2001–2004 קארד למד הנדסה באוניברסיטת מיין אך לא השלים את לימודיו. קארד התגייס לצבא בדצמבר 2002. במאי 2023 בנו וגרושתו של קארד דיווחו לסגן השריף במחוז סגדהוק שמצב בריאותו הנפשי של קארד מתדרדר באופן מהותי. ביולי 2023 חיילים שהתאמנו לצד לצד קארד בבסיס ווסט פוינט דיווחו כי הוא איים "לירות" באנשים בבסיס צבאי בעיר סאקו שבמדינת מיין, ובעקבות כך הם יידעו בכך את רשויות אכיפת החוק. משטרת מדינת ניו יורק בתגובה העבירה את קארד לבית החולים בבסיס ווסט פוינט לצורך הערכה פסיכולוגית. הוא אושפז במשך שבועיים נוספים בבית החולים פסיכיאטרי בקטונה, ניו יורק.

דובר הצבא ברייס דובי ציין שקארד שוחרר לביתו ב-3 באוגוסט 2023. בנוסף נקבע גם שקארד "לא יוכל להחזיק בכלי נשק, לטפל בתחמושת או להשתתף בפעילות בה יורים" ונקבע שקארד בלתי כשיר לצמיתות לתפקיד בסביבה קרבית או מבצעית. עוד באותו היום חנות כלי נשק בעיר אובורן שבמדינת מיין מנעה ממנו רכישת משתיק קול בעקבות האשפוז האחרון.

## הקורבנות
בסך הכל נרצחו בטבח 18 בני אדם, ו-13 נפצעו. שבעה מהקורבנות נרצחו ב"Just-In-Time Recreation", שמונה נרצחו במסעדת "Schemengees Bar & Grille", ושלושה נפטרו לאחר האירוע בבית החולים. ארבעה מההרוגים במסעדה היו חירשים אשר לקחו חלק בטורניר קורנהול שאורגן עבור קהילת חירשים מקומית. הקורבנות באירוע היו בין הגילאים 14 עד 76.

## קישורים חיצוניים
* 

## הערות שוליים

קטגוריה:ארצות הברית: פיגועי ירי
קטגוריה:ירי המוני בארצות הברית
קטגוריה:2023 בארצות הברית
קטגוריה:מיין
קטגוריה:פשעים ב-2023
פטר קוסיץ'

**פטר קוסיץ**' (בסרבית: **Петар Косић**; 13 במאי 1881 – 18 במאי 1949) היה גנרל יוגוסלבי אשר שימש כראש המטה הכללי בין השנים 1940–1941. תמך בהצטרפות יוגוסלביה למדינות הציר במלחמת העולם השנייה. הודח מתפקידו בעקבות הפוטש של מרץ.

## ביוגרפיה
קוסיץ' נולד ב-13 במאי 1881 בכפר בויאצ'יץ'. ב-1898 הוא התגייס לצבא סרביה ולמד בבית הספר לתותחנים של האקדמיה הצבאית הסרבית. לאחר סיום לימודיו שרת כמפקד פלוגה. במהלך מלחמות הבלקן הוא היה מפקד תחנות הרכבת בפריבוז', פירוט ו-ורנג'ה, ולאחר מכן שרת במפקדת הארמייה ה-2. בתחילת מלחמת העולם הראשונה הוא הוצב במטה דיוויזיית ביטולה, כעבור זמן קצר הוא הוחזר לשרת בארמייה ה-2. לקראת סוף 1914 מונה לראש מטה דיוויזיית טימוק ובתפקיד זה שרת עד סוף המלחמה.

לאחר סיום המלחמה התגייס קוסיץ' לצבא יוגוסלביה ומונה לפרופסור באקדמיה הצבאית היוגוסלבית. במקביל שימש כראש המחלקה המבצעית במטה הכללי. בנובמבר 1921 הוא החל לשרת במטה המחוז הצבאי ה-2. ב-11 באפריל 1923 הוא מונה לראש מטה המחוז. ב-10 בנובמבר 1925 הוא הועבר לשמש כמפקד הזמני של בריגדת הרגלים דראבה. ב-10 בפברואר 1927 הוא הועבר לשמש כראש מטה המחוז הצבאי ה-3. ב-11 באפריל 1929 הוא מונה למפקד דיוויזיית הפרשים ה-2. ב-18 באפריל 1934 הוא מונה לממלא מקום ראש המטה הכללי, עד 1 ביוני של אותה שנה כאשר הוחלף על ידי ליובומיר מאריץ'. ב-10 במרץ 1935 הוא מונה שוב לממלא מקום הרמטכ"ל, עד 12 במאי. ב-8 במרץ 1936 הוא מונה לתפקיד בפעם השלישית, עד 6 בספטמבר של אותה שנה, אז מונה למפקד המחוז הצבאי ה-1. ב-18 בנובמבר 1937 מונה למפקד העיר בלגרד.

ב-3 בינואר 1940 הוא מונה לראש המטה הכללי של הצבא היוגוסלבי. במסגרת תפקידו, קוסיץ' תמך בעמדתו של העוצר פאבלה על פיה מוטב ליוגוסלביה להצטרף למלחמת העולם השנייה לצד מדינות הציר. ב-25 במרץ 1941 ממשלת יוגוסלביה חתמה על ההסכם התלת-צדדי עם גרמניה, איטליה ויפן. ההסכם עורר זעם רב בממלכה, וב-27 במרץ התחוללה הפיכה צבאית בתמיכת בריטניה (הפוטש של מרץ). הממשלה נאלצה להתפזר, וקוסיץ' פוטר מתפקידו. ב-6 באפריל פלשו מדינות הציר ליוגוסלביה וכבשו אותה במהירות.

קוסיץ' עזב את יוגוסלביה, ובמהלך המלחמה הביע תמיכה במדינות הציר והתנגדות לפרטיזנים של טיטו. בפברואר 1949 הוא חזר ליוגוסלביה, ונעצר בידי המשטרה. הוא פתח בשביתת רעב במחאה על תנאי מאסרו, וכתוצאה מכך מת ב-18 במאי.

## קישורים חיצוניים
* פטר קוסיץ' באתר הגנרלים של מלחמת העולם השנייה

קטגוריה:מפקדי צבאות סדירים בעת החדשה: אישים
קטגוריה:אנשי צבא סרבים במלחמת העולם הראשונה
קטגוריה:מלחמת הבלקן הראשונה: אישים
קטגוריה:גנרלים בצבא יוגוסלביה
קטגוריה:ילידי 1881
קטגוריה:נפטרים ב-1949
יאניס סטסיאס

**יאניס סטסיאס** (ביוונית: **Γιάννης Σατσιάς**; נולד ב-28 בדצמבר 2002) הוא כדורגלן קפריסאי המשחק בעמדת הקשר בקבוצת אפואל ניקוסיה מליגת העל הקפריסאית ובנבחרת קפריסין.

## קריירת מועדונים
סטסיאס גדל במחלקת הנוער של אפואל ניקוסיה. בשנת 2020 החל לשחק בקבוצה הבוגרת של המועדון במסגרת ליגת העל הקפריסאית.

## קריירה בינלאומית
ב-17 ביוני 2023 ערך גבריאל את הופעת הבכורה שלו בנבחרת קפריסין, בהפסד 2-1 לנבחרת גאורגיה במסגרת מוקדמות יורו 2024.

## חיים אישיים
אביו הוא כדורגלן העבר של נבחרת קפריסין ואפואל ניקוסיה מארינוס סטסיאס.

## קישורים חיצוניים

קטגוריה:כדורגלנים קפריסאים
קטגוריה:קשרי כדורגל קפריסאים
קטגוריה:כדורגלני אפואל ניקוסיה
קטגוריה:כדורגלני נבחרת קפריסין
קטגוריה:קפריסאים שנולדו ב-2002
אנדרוניקוס קאקוליס

**אנדרוניקוס קאקוליס** (ביוונית: **Ανδρόνικος Κακουλλής**; נולד ב-3 במאי 2001 בקפריסין) הוא כדורגלן קפריסאי המשחק בעמדת החלוץ בקבוצת אריס לימסול מליגת העל הקפריסאית ובנבחרת קפריסין.

## קריירת מועדונים
קאקוליס גדל במחלקת הנוער של אומוניה ניקוסיה. בשנת 2018 החל לשחק בקבוצה הבוגרת של המועדון במסגרת ליגת העל הקפריסאית.

במרץ 2025 חתם בא.י.ק סולנה השוודית. ביולי 2025 חזר לקפריסין והושאל לאריס לימסול.

## קריירה בינלאומית
ב-7 באוקטובר 2020 ערך קאקוליס את הופעת הבכורה שלו בנבחרת קפריסין, בהפסד 2-1 לנבחרת צ'כיה במשחק ידידות. ב-14 בנובמבר 2021 הבקיע את שער הבכורה שלו בנבחרת, בהפסד 2-1 לנבחרת סלובניה במסגרת מוקדמות מונדיאל 2022.

## תארים
;אומוניה ניקוסיה
* אליפות קפריסין (1): 2020/2021
* הגביע הקפריסאי (2): 2021/2022, 2022/2023
* הסופר קאפ הקפריסאי (1): 2021

## קישורים חיצוניים

קטגוריה:כדורגלנים קפריסאים
קטגוריה:חלוצי כדורגל קפריסאים
קטגוריה:כדורגלני אומוניה ניקוסיה
קטגוריה:כדורגלני א.י.ק סולנה
קטגוריה:כדורגלני אריס לימסול
קטגוריה:כדורגלני נבחרת קפריסין
קטגוריה:קפריסאים שנולדו ב-2001
מרינוס ציוניס

**מרינוס ציוניס** (ביוונית: **Μαρίνος Τζιωνής**; נולד ב-16 ביולי 2001 בניקוסיה שבקפריסין) הוא כדורגלן קפריסאי המשחק בעמדת קשר הכנף בקבוצת צ'וקאריצ'קי  ובנבחרת קפריסין.

## קריירת מועדונים
ציוניס גדל במחלקת הנוער של אומוניה ניקוסיה. בשנת 2017 החל לשחק בקבוצה הבוגרת של המועדון במסגרת ליגת העל הקפריסאית. הוא ערך 65 הופעות ליגה במדי המועדון, בהן הבקיע 12 שערים.

ב-24 בינואר 2022 חתם ציוניס על חוזה לשלוש שנים בספורטינג קנזס סיטי מה-MLS.

ב-26 ביולי 2024 חתם בצ'וקאריצ'קי הסרבית.

## קריירה בינלאומית
ב-5 בספטמבר 2020 ערך ציוניס את הופעת הבכורה שלו בנבחרת קפריסין, בהפסד 2-0 לנבחרת מונטנגרו במסגרת ליגת האומות 2020/2021. ב-29 במרץ 2022 הבקיע את שער הבכורה שלו בנבחרת, בניצחון 2-0 על נבחרת אסטוניה במסגרת ליגת האומות.

## תארים
;אומוניה ניקוסיה
* אליפות קפריסין (1): 2020/2021
* הסופר קאפ הקפריסאי (1): 2021

## קישורים חיצוניים

## הערות שוליים

קטגוריה:כדורגלנים קפריסאים
קטגוריה:קשרי כדורגל קפריסאים
קטגוריה:כדורגלני אומוניה ניקוסיה
קטגוריה:כדורגלני ספורטינג קנזס סיטי
קטגוריה:כדורגלני צ'וקריצ'קי
קטגוריה:כדורגלני נבחרת קפריסין
קטגוריה:קפריסאים שנולדו ב-2001
ירי המוני בארצות הברית

[ממוזער|אנדרטאות לכמה מאירועי הירי ההמוני הקטלניים ביותר שאירעו בארצות הברית. בכיוון השעון משמאל למעלה: [הטבח בסטריפ של לאס וגאס, פיגוע הירי במועדון הלהט"ב באורלנדו, הטבח בווירג'יניה טק, הטבח בבית הספר היסודי סנדי הוק, ופיגוע הירי באל פאסו.]]
אירועי ירי המוני הם תקריות בהן מעורבים מספר רב של קורבנות כתוצאה משימוש בנשק חם. לא קיימת כיום הגדרה ברורה אחת אשר מקובלת באופן נרחב למקרים של אירועי ירי המוני בארצות הברית. לפי אחת מההגדרות מדובר בירי באמצעות נשק חם, בהם נרצחו לפחות ארבעה אנשים, אך אין לכלול במקרים הללו מקרי רצח שבוצעו על ידי כנופיות, מקרים של אלימות במשפחה או פעולות טרור אותן הוציא לפועל ארגון טרור. על סמך ההגדרה הזו, מחקר משנת 2016 מצא שקרוב לשליש מהמקרים של ירי ההמוני שהתרחשו ברחבי עולם בתקופה שבין 1966 לשנת 2012 (90 מתוך 292 מקרים) התרחשו בארצות הברית. לפי דו"ח שפורסם בשנת 2023 על ידי כתב העת של האיגוד הרפואי האמריקאי, ואשר התייחס לתקופה שבין שנת 2014 עד 2022, נמצא כי באותה העת היו 4011 מקרי ירי המוני בארצות הברית, ושאירועי הירי ההמוני השכיחים ביותר התרחשו באזור דרום מזרח ארצות הברית ובמדינת אילינוי. השיעור הגבוה ביותר של אירועי ירי המוני התרחשו לפי אותו המחקר במחוז קולומביה (10.4 אירועי ירי המוני לכל מיליון אנשים), ולאחר מכן במדינת לואיזיאנה (4.2 אירועי ירי המוני לכל מיליון אנשים), ולאחר מכן במדינת אילינוי.

המפגעים הם לרוב גברים לבנים בגיל העמידה. הגורמים העיקרים לביצוע ירי המוני הם קלות הגישה לאקדחים, הרצון של המפגעים להתאבד, וטראומה שתרחשה אצל המפגעים במהלך הגיל הרך, וכמו גם גורמים חברתיים-תרבותיים שונים כולל חשיפה לדיווחים בתקשורת אודות מקרים של ירי המוני. לפי אחד מהמחקרים בסביבות 44% מהמפגעים שלקחו חלק באירועי ירי המוני הדליפו באינטרנט את התוכניות שלהם לבצע ירי המוני עוד לפני שהם ביצעו את המעשה.

לפי הבולשת הפדרלית במהלך 2021 לבדה היו 61 מקרי ירי המוני בארצות הברית. בארצות הברית התרחשו לאורך השנים יותר מקרים של ירי המוני מכל מדינה אחרת בעולם. לאחר ביצוע אירועי ירי המוני המפגעים בדרך כלל מתאבדים, נתפסים או שהם נורים למוות על ידי רשויות אכיפת החוק שמגיעים למקום האירוע. מקרי אירועי הירי ההמוני היוו פחות מ-0.2% ממקרי המוות כתוצאה מירי מכלי נשק בארצות הברית בין השנים 2000 ל-2016, ופחות מ-0.5% מכלל מקרי הרצח בארצות הברית בין השנים 1976 ל-2018.


File:1982- Deaths from mass shootings in the U.S - scatterplot and line chart.svg|המספר הכולל של מקרי המוות באירועי הירי ההמוני בארצות הברית בין השנים 1982 עד 2023.
File:2015_Mass_Shootings_(cropped).jpg|מיקום אירועי הירי ההמוני בארצות הברית במהלך שנת 2015 לבדה, על פי Shooting Tracker.


## אירועי הירי ההמוני הקטלניים ביותר משנת 1949 ואילך
אירועי הירי ההמוני הבאים הם הקטלניים ביותר שהתרחשו בהיסטוריה של ארצות הברית בעת המודרנית. ברשימה שלהלן נכללים רק אירועי הירי בהם היועשרה נרצחים או יותר מירי (לא כולל המוות של המפגעים עצמם). הרשימה מתחילה מ-1949 ואילך, השנה בה הווארד אונרו ירה למוות ב-13 בני אדם במהלך טיול שגרתי שערך לאורך השכונה בה התגורר בקמדן, ניו ג'רזי. זו הייתה הפעם הראשונה בהיסטוריה של ארצות הברית המודרנית בה נרצחו מעל לעשרה אנשים בפיגוע ירי.

* הערה - הרשימה מעודכנת לאוקטובר 2023

## קישורים חיצוניים

## הערות שוליים

*
מילוטין נדיץ'

**מילוטין ד. נדיץ**' (בסרבית: **Милутин Ђ. Недић**; 26 באוקטובר 1882–1945) היה גנרל יוגוסלבי אשר שימש כראש המטה הכללי היוגוסלבי בין השנים 1936–1938. שימש גם כמפקד קבוצת הארמיות ה-2 במהלך פלישת מדינות הציר ליוגוסלביה במלחמת העולם השנייה.

אחיו של מילאן נדיץ'.

## ביוגרפיה
נדיץ' נולד ב-26 באוקטובר 1882 בפרבר סופוט שבבלגרד. משפחת נדיץ' הייתה משפחה ותיקה שבניה התנגדו לשלטון האימפריה העות'מאנית בסרביה. אחיו, מילאן נדיץ' הפך לימים לאיש צבא ופוליטיקאי מוכר. ב-1901 הוא התגייס לצבא סרביה ולחם בשתי מלחמות הבלקן. במהלך מלחמת העולם הראשונה הוא שרת במטה הכללי הסרבי, ולאחר המלחמה שימש כנספח צבאי בבולגריה, צרפת ואיטליה.

הוא שימש כמפקד חיל האוויר היוגוסלבי עד 6 בספטמבר 1936 אז מונה לראש המטה הכללי היוגוסלבי. ב-25 באוגוסט 1938 הוא הועבר לפקד על קבוצת הארמיות ה-2. ב-6 באפריל 1941 מדינות הציר פלשו ליוגוסלביה וכבשו אותה תוך 11 ימים בלבד. נדיץ' נלכד בידי הגרמנים ונלקח בשבי לגרמניה. בינתיים, מינו הגרמנים את אחיו, מילאן, כראש ממשלת בובות ביוגוסלביה. בעקבות בקשתו, שוחרר נדיץ' מהשבי וחזר ליוגוסלביה. עם זאת, הוא סירב בתוקף לבקשותיו של אחיו לקחת חלק פעיל בשלטון. ב-1944 נכבשה בלגרד בידי הפרטיזנים של טיטו, והאחים נדיץ' נמלטו לאוסטריה. לאחר כיבוש אוסטריה בידי בעלות הברית, התאבד מילוטין. מילאן התאבד כמה חודשים לאחר מכן.

## קישורים חיצוניים

* מילוטין נדיץ' באתר המוקדש לחיל האוויר היוגוסלבי
* מילוטין נדיץ' באתר סוכנות הבין הצבאית של סרביה

קטגוריה:מפקדי צבאות סדירים בעת החדשה: אישים
קטגוריה:אנשי צבא סרבים במלחמת העולם הראשונה
קטגוריה:גנרלים בצבא יוגוסלביה
קטגוריה:יוגוסלבים במלחמת העולם השנייה
קטגוריה:מלחמת הבלקן הראשונה: אישים
קטגוריה:מעוטרי אות לגיון הכבוד
קטגוריה:מתאבדים: אנשי צבא
קטגוריה:ילידי 1882
קטגוריה:נפטרים ב-1945